ໂມນິກາ ພຣົມສະຫວັນ ນັກທຸລະກິດ ແຟຊັນຊັ້ນສູງ ຂອງສະຫະລັດ
ນາງສາວ ໂມນິກາ ພຣົມສະຫວັນ ສະຕີອາເມຣິກັນເຊື້ອສາຍລາວ ເກີດຢູ່ປະເທດອາເຈັນຕີນາ ໄດ້ກາຍມາເປັນນັກ ທຸລະກິດ ແຟຊັນເຄື່ອງນຸ່ງແມ່ຍິງ ລະດັບໂລກ ຢູ່ນະຄອນນິວຢອກ.
ໃນລາຍການຊີວິດຊາວລາວຂອງ ວີໂອເອ ມືນີ້ ເຮົາຈະພາທ່ານໄປພົບກັບ ນາງສາວໂມນິ ກາ ພຣົມສະຫວັນ ອາເມຣິກັນເຊື້ອສາຍລາວ ເກີດຢູ່ປະເທດອາເຈັນຕີນາ ເວລາອາຍຸໄດ້ 17 ປີ ໂມນິກາ ໄດ້ເດີນທາງເຂົ້າມາຕັ້ງຖິ່ນຖານໃໝ່ຢູ່ໃນສະຫະລັດ ຊີວິດຂອງໂມນິກາເຕັມໄປດ້ວຍການຜະຈົນໄພ ທຸກຍາກລຳບາກ ບຶກບືນ ແລະປະສົບກັບຄວາມຜິດຫວັງຕ່າງໆນາໆ ກ່ອນທີ່ນາງຈະໄດ້ກາຍມາເປັນນັກທຸລະກິດການຄ້າ ແຟຊັນຢູ່ໃນລະດັບສາກົນ ໃນວັນທີ 13 ຫາ 14 ເດືອນມິຖຸນາ ອາທິດແລ້ວນີ້ ໂມນິກາ ແລະບັນດາສະຕີ 5,000 ຄົນ ໄດ້ເຂົ້າຮ່ວມກອງປະຊຸມສຸດຍອດ The United State of Women Summit ທີ່ນະຄອນ ຫລວງວໍຊິງຕັນ ເພື່ອຢາກຮູ້ວ່າໂມນິກາ ມີຄວາມເປັນມາຢ່າງໃດ ກິ່ງສະຫວັນ ຈະພາທ່ານໄປພົບກັບຜູ້ກ່ຽວ ສະບາຍດີ ທ່ານຜູ້ຟັງທີ່ເຄົາລົບ ມື້ນີ້ເຮົາຈະພາທ່ານໄປພົບກັບສະຕີອາເມຣິກັນ ເຊື້ອສາຍ ລາວ ນາງສາວ Monica ພຣົມສະຫວັນ ຫົວໜ້າບໍລິຫານທຸລະກິດ ແລະເຈົ້າຂອງຮ້ານຂາຍ ເຄຶ່ອງນຸ່ງ Modabox ເປັນຮ້ານເຄຶ່ອງນຸ່ງແຟຊັນແມ່ ຍິງລະດັບສາກົນລາຄາແພງ ແລະມີຊື່ ສຽງຢູ່ໃນນະຄອນນິວຢອກ Monica ແມ່ນຜູ້ນຶ່ງທີ່ຜົນງານຖືກຮັບຮູ້ຖືກເຊີນເຂົ້າຮ່ວມຢູ່ໃນ ກອງປະຊຸມສຸດຍອດ ເຕົ້າໂຮມແມ່ຍິງສະຫະລັດ ຫລື The United Women Summitທີ່ທຳນຽບຂາວ ເປັນເຈົ້າພາບຈັດຂຶ້ນເປັນເທຶ່ອທຳອິດ ທີ່ນະຄອນຫລວງວໍຊິງຕັນ ເມື່ອວັນທີ 13 ຫາ 14 ມິຖຸນາ ທີ່ຜ່ານມາ ຫົວຂໍ້ສຳຄັນຂອງກອງປະຊຸມນີ້ກໍຄື ເພື່ອແກ້ໄຂບັນ ຫາດ້ານ ການສຶກສາ ບັນຫາເສດຖະກິດ ບັນຫາການພົວພັນປະຊາຄົມ ການ ເປັນຜູ້ກໍ່ຕັ້ງທຸລະກິດ ດ້ານສາທາລະນະສຸກ ແລະສຳມະນາແກ້ໄຂບັນຫາຄວາມ ຮຸນແຮງຕ້ານແມ່ຍິງ ຊຶ່ງມີຜູ້ເຂົ້າຮ່ວມສ່ວນໃຫຍ່ແມ່ນແມ່ຍິງ ລວມທັງໝົດມີ 5,000 ຄົນ ກອງປະຊຸມດັ່ງກ່າວ ໄດ້ໄຂຂຶ້ນໂດຍການກ່າວຄໍາປາໄສຂອງ ປະທານາມິບໍດີ ສະຫະລັດ ທ່ານ Barack Obama ຮອງປະທານາທິບໍດີ ທ່ານ Joe Biden ແລະ ສະຕີໝາຍເລກນຶ່ງ ທ່ານນາງ Michelle Obama ຕິດຕາມມາດ້ວຍບັນດາສະຕິອາເມຣິກັນ ໃນວົງລັດຖະການເຊັ່ນ ທ່ານນາງ Loretta Lynch ລັດຖະມົນຕີຍຸຕິທຳ ພ້ອມດ້ວຍບັນດານັກທຸລະກິດ ດາລາຮູບເງົາທີ່ມີຊື່ສຽງ ແລະສະຕີທີ່ປະກອບວິຊາອາຊີບ ເດັ່ນໆ ຢູ່ໃນຂະແໜງການອັນສຳຄັນສຳຄັນຕ່າງໆ ທີ່ໄດ້ມາ ແບ່ງປັນ ປະສົບການໃຫ້ກັນ ແລະກັນອັນມີ ນາງສາວ Monica ພຣົມສະຫວັນ ນັກທຸລະ ກິດແຟຊັນເຄຶ່ອງນຸ່ງຂອງສັງຄົມຊັ້ນສູງ ລາວ-ອາເມຣິກັນນຳຜູ້ນຶ່ງ Monica ອາຍຸ 32 ປີ ເກີດຢູ່ປະເທດ Agentina ອາເມຣິກາໃຕ້ ເປັນສະຕີ ສະຫລຽວ ສະຫລາດ ມີພອນສະຫວັນດ້ານກການຄ້າ ສູ້ທົນ ແລະມີພິກໄຫວ ອັນນຳມາສູ່ຜົນສຳເລັດ ບັດນີ້ ລອງມາຟັງກ່ຽວກັບຄວາມເປັນມາຂອງ Monica ເບິ່ງຈັກບາດເໜາະທ່ານ: ພໍ່ແມ່ຂອງ Monica ແມ່ນຮວມຢູ່ໃນບັນດາອົບພະຍົບລາວ ປະມານຮ້ອຍກວ່າ ຄອບຄົວ ທີ່ໄດ້ຖືກນຳໄປຕັ້ງຖິ່ນຖານຢູ່ໃນປະເທດ Agentina ລະຫວ່າງການ ປ່ຽນແປງລະບອບ ການປົກຄອງຢູ່ໃນປະເທດລາວເມື່ອ 40 ປີກ່ອນ ແລະໄດ້ ເປັນບ່ອນທີ່ Monica ເກີດ ແລະ ເຕີບໃຫຍ່ຢູ່ໃນສິ່ງແວດລ້ອມທີ່ເຕັມໄປດ້ວຍ ຊີວິດຂອງຄວາມທຸກຍາກລໍາບາກຕ່າງໆນາໆ ຢູ່ໃນດິນແດນແຫ່ງນັ້ນ ແຕ່ສິ່ງທີ່ ໜ້າພາກພູມໃຈນຳທີ່ສຸດນັ້ນກໍຄືວ່າ Monica ສາມາດ ເວົ້າພາສາລາວ ແລະຮູ້ ຈັກຂະນົບທຳນຽມລາວເປັນຢ່າງດີ ໃນປີ 2000 Monica ມີອາຍຸໄດ້ 17 ປີ ກຳລັງຈະເປັນຜູ້ໃຫຍ່ເຖິງກະສຽນ ນາງໄດ້ມາສົມທົບຢູ່ກັບແມ່ ຜູ້ທີ່ໄດ້ເດີນທາງມາຢູ່ອາເມຣິກາກ່ອນແລ້ວ ເວລານັ້ນ Monica ຍັງບໍ່ທັນສາມາດປາກເວົ້າເຂົ້າໃຈພາສາອັງກິດເທື່ອ ແລະແນ່ນອນສຳ ລັບພາສາສະເປນນັ້ນ ແມ່ນນາງເວົ້າໄດ້ຢ່າງຄ່ອງແຄ່ວດີ Monica ເປັນຍິງ ສາວທີ່ຖະນຸຖະໜອມຕົນ ອ່ອນນ້ອມ ຍອມຮັບຂອບເຂດຈຳກັດຂອງຕົນເອງຢູ່ ສະເໝີວ່າ ນາງບໍ່ໄດ້ມີໂອກາດເຂົ້າໂຮງຮຽນ ເໝືອນດັ່ງຍິງສາວ ຊາຍໜຸ່ມຄົນ ອື່ນໆທົ່ວໄປທັງຫລາຍ ນາງໄດ້ໃຊ້ຊີວິດຢູ່ກັບແມ່ ຮຽນຮູ້ການຄ້າຂາຍໂດຍໃຊ້ສະຕິປັນຍາ ພິບໄຫວ ເຮັດວຽກໃຊ້ເຮື່ອແຮງ ຄວາມສະຫລຽວສະຫລາດ ແລະພອນສະຫວັນດ້ານການຄ້າຂາຍຊຶ່ງ Monica ໄດ້ເຫລົ່າຊີວິດສ່ວນນີ້ສູ່ຟັງວ່າ: ຍ້ອນຄວາມດຸໝັ່ນ ມີປະສົບການ ແລະພິກໄຫວດີ ແມ່ນແຕ່ບັນດາຜູ້ຮຽນຈົບໄດ້ປະລິນຍາ ກໍຍັງບໍ່ສາມາດສຳເລັດໄດ້ ມາບັດນີ້ Monica ຈຶ່ງໄດ້ເປັນທີ່ຮູ້ຈັກ ກັນດີຢູ່ໃນວົງການແຟຊັນລະດັບສູງ ຈົນໄດ້ຖືກສຳພາດໂດຍ ໂທລະພາບ CBS ແຫ່ງຊາດຂອງສະຫະລັດ ກ່ຽວກັບປະວັດເບື້ອງຫລັງຂອງຄວາມທຸກຍາກ ຈົນໄດ້ຕົກມາຢູ່ໃນເວທີ່ສາກົນ ທີ່ມີຊື່ສຽງໃນນະຄອນ New York ຂອງສະຫະລັດ Monica ໄດ້ກ່າວເຖິງໜ້າທີ່ວຽກງານ ການບໍລິຫານ ແລະການປະສານງານ ຕ່າງໆຕໍ່ ວີໂອເອ ດັ່ງນີ້: ນອກຈາກການທຳທຸລະກິດການຄ້າເປັນອາຊີບແລ້ວ Monica ຍັງໄດ້ໃຫ້ການຮ່ວມມືໃນການຫາລາຍໄດ້ແກ່ຫລາຍໆອົງການໃນວົງການສັງຄົມອາເມຣິກັນລາວນຳອີກ ໃນເດືອນກໍລະກົດຈະມາເຖິງນີ້ Monica ໄດ້ຖືກເຊື້ອເຊີນໃຫ້ໄປກ່າວກ່ຽວກັບທຸລະກິດ ຮ່ວມກັບບັນດານັກທຸລະກິດທີ່ມີຊື່ສຽງທີ່ປະເທດ ອອສເຕຣເລຍ